CELEX: 32021R0668
Language: mt
Date: 2021-04-23 00:00:00
Title: Regolament ta’ Implimentazzjoni tal-Kummissjoni (UE) 2021/668 tat-23 ta’ April 2021 li jawtorizza bidla fil-kundizzjonijiet tal-użu taż-żrieragħ taċ-chia (Salvia hispanica) bħala ikel ġdid skont ir-Regolament (UE) 2015/2283 tal-Parlament Ewropew u tal-Kunsill u li jemenda r-Regolament ta’ Implimentazzjoni tal-Kummissjoni (UE) 2017/2470 (Test b’relevanza għaż-ŻEE)

26.4.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 141/3
               
            
         REGOLAMENT TA’ IMPLIMENTAZZJONI TAL-KUMMISSJONI (UE) 2021/668
         tat-23 ta’ April 2021
         li jawtorizza bidla fil-kundizzjonijiet tal-użu taż-żrieragħ taċ-chia (Salvia hispanica) bħala ikel ġdid skont ir-Regolament (UE) 2015/2283 tal-Parlament Ewropew u tal-Kunsill u li jemenda r-Regolament ta’ Implimentazzjoni tal-Kummissjoni (UE) 2017/2470
         (Test b’relevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) 2015/2283 tal-Parlament Ewropew u tal-Kunsill tal-25 ta’ Novembru 2015 dwar ikel ġdid, li jemenda r-Regolament (UE) Nru 1169/2011 tal-Parlament Ewropew u tal-Kunsill u li jħassar ir-Regolament (KE) Nru 258/97 tal-Parlament Ewropew u tal-Kunsill u r-Regolament tal-Kummissjoni (KE) Nru 1852/2001 (1), u b’mod partikolari l-Artikolu 12 tiegħu,
         Billi:
         
                     (1)
                  
                  
                     Ir-Regolament (UE) 2015/2283 jipprevedi li l-ikel ġdid awtorizzat u inkluż fil-lista tal-Unjoni biss jista’ jitqiegħed fis-suq fl-Unjoni.
                  
               
                     (2)
                  
                  
                     Skont l-Artikolu 8 tar-Regolament (UE) 2015/2283, ġie adottat ir-Regolament ta’ Implimentazzjoni tal-Kummissjoni (UE) 2017/2470 (2) li jistabbilixxi lista tal-Unjoni ta’ ikel ġdid awtorizzat.
                  
               
                     (3)
                  
                  
                     Id-Deċiżjoni tal-Kummissjoni 2009/827/KE (3) awtorizzat, f’konformità mar-Regolament (KE) Nru 258/97 tal-Parlament Ewropew u tal-Kunsill (4), it-tqegħid fis-suq fl-Unjoni taż-żerriegħa taċ-Chia (Salvia hispanica) bħala ikel ġdid biex jintuża fil-prodotti tal-ħobż.
                  
               
                     (4)
                  
                  
                     Id-Deċiżjoni ta’ Implimentazzjoni tal-Kummissjoni 2013/50/UE (5) awtorizzat, f’konformità mar-Regolament (KE) Nru 258/97, l-estensjoni tal-użu taż-żrieragħ taċ-chia bħala ikel ġdid biex jintuża fil-kategoriji tal-ikel addizzjonali kif ġej: prodotti moħmija; ċereali tal-kolazzjon; taħlitiet tal-frott, tal-ġewż u taż-żrieragħ u pakketti lesti taż-żerriegħa taċ-chia bħala tali.
                  
               
                     (5)
                  
                  
                     Fit-18 ta’ Settembru 2015, l-awtorità kompetenti tal-Irlanda ħarġet ittra uffiċjali (6) f’konformità mar-Regolament (KE) Nru 258/97, li tawtorizza estensjoni tal-użu taż-żrieragħ taċ-chia bħala ikel ġdid fil-kategoriji tal-ikel addizzjonali, b’mod partikolari l-meraq tal-frott u minn taħlitiet tal-meraq tal-frott/tal-ħaxix.
                  
               
                     (6)
                  
                  
                     Fis-17 ta’ Ottubru 2017, l-awtorità kompetenti tal-Awstrija ħarġet ittra uffiċjali (7) f’konformità mar-Regolament (KE) Nru 258/97, li tawtorizza estensjoni tal-użu taż-żrieragħ taċ-chia bħala ikel ġdid fil-kategoriji tal-ikel addizzjonali, jiġifieri l-pejstijiet tal-frott.
                  
               
                     (7)
                  
                  
                     Fit-2 ta’ Novembru 2017, l-awtorità kompetenti ta’ Spanja ħarġet ittra uffiċjali (8) f’konformità mar-Regolament (KE) Nru 258/97, li tawtorizza estensjoni tal-użu taż-żrieragħ taċ-chia bħala ikel ġdid fil-kategoriji tal-ikel addizzjonali, jiġifieri fi platti ppreparati sterilizzati abbażi ta’ ħbub taċ-ċereali, psewdoċereali u/jew legumi.
                  
               
                     (8)
                  
                  
                     Id-Deċiżjoni ta’ Implimentazzjoni tal-Kummissjoni (UE) 2017/2354 (9) awtorizzat, f’konformità mar-Regolament (KE) Nru 258/97, l-estensjoni tal-użu taż-żrieragħ taċ-chia bħala ikel ġdid biex jintuża f’kategorija ta’ ikel addizzjonali, jiġifieri l-jogurt.
                  
               
                     (9)
                  
                  
                     Ir-Regolament ta’ Implimentazzjoni tal-Kummissjoni (UE) 2020/24 (10) awtorizza estensjoni tal-użu taż-żrieragħ taċ-chia bħala ikel ġdid biex jintuża f’għadd ta’ kategoriji addizzjonali ta’ ikel, ta’ ċerti bidliet tal-kundizzjonijiet tal-użu u tar-rekwiżiti speċifiċi tat-tikkettar taż-żrieragħ taċ-chia f’konformità mar-Regolament (UE) 2015/2283.
                  
               
                     (10)
                  
                  
                     F’konformità mal-awtorizzazzjonijiet preċedenti, iż-żrieragħ taċ-chia huma awtorizzati għat-tqegħid fis-suq fl-Unjoni bil-kundizzjonijiet speċifikati tal-użu, inklużi “żrieragħ taċ-chia preimballata kif inhi”. F’Jannar 2020, il-Kummissjoni rċeviet mistoqsija mill-assoċjazzjoni “Réseau Vrac” dwar jekk iż-żrieragħ taċ-chia preimballata (sfużi, bl-ingrossa) jistgħux jitqiegħdu fis-suq tal-Unjoni wkoll.
                  
               
                     (11)
                  
                  
                     Wara din il-mistoqsija, il-Kummissjoni kompliet tevalwa jekk it-tneħħija tat-terminu “preimballata” mill-kategorija taż-“żrieragħ taċ-chia preimballata kif inhi” huwa sikur ukoll. Dik l-emenda tippermetti lill-operaturi ta’ negozju tal-ikel biex iqiegħdu ż-żrieragħ taċ-chia kif inhuma fis-suq tal-Unjoni fil-forom preimballati u dawk li ma humiex preimballati (sfużi, bl-ingrossa). Għaldaqstant, il-Kummissjoni hija tal-fehma li l-lista tal-Unjoni jenħtieġ li tiġi emendata skont dan.
                  
               
                     (12)
                  
                  
                     F’konformità mal-Artikolu 10(1) tar-Regolament (UE) 2015/2283, il-Kummissjoni bdiet il-proċedura għall-aġġornament tal-lista tal-Unjoni ta’ ikel ġdid fuq l-inizjattiva tagħha stess.
                  
               
                     (13)
                  
                  
                     Fl-opinjoni tagħha tal-14 ta’ Marzu 2019 fir-rigward ta’ “Safety of chia seeds (Salvia hispanica L.) as a novel food for extended uses pursuant to Regulation (UE) 2015/2283” (11), l-Awtorità Ewropea dwar is-Sigurtà fl-Ikel (“l-Awtorità”) ikkonkludiet li l-użu taż-żrieragħ taċ-chia f’ikel li waqt il-manifattura, l-ipproċessar jew il-preparazzjoni tagħhom, ma jirrikjedux trattament bis-sħana ta’ 120 °C jew iktar, huma sikuri mingħajr restrizzjonijiet u prekawzjonijiet speċifiċi rigward il-livelli tal-użu tagħhom.
                  
               
                     (14)
                  
                  
                     Il-Kummissjoni tqis li mhijiex meħtieġa evalwazzjoni tas-sikurezza tal-bidla proposta għall-kundizzjonijiet tal-użu mill-Awtorità f’konformità mal-Artikolu 10(3) tar-Regolament (UE) 2015/2283, peress li l-bidla, fil-kundizzjonijiet tal-użu taż-żrieragħ taċ-chia (Salva hispanica) bħala ikel ġdid, permezz tat-tneħħija tal-forom li fihom iż-żrieragħ taċ-chia kif inhuma jistgħu jitqiegħdu fis-suq, ma jistax ikollha effett fuq is-saħħa tal-bniedem.
                  
               
                     (15)
                  
                  
                     Għaldaqstant, huwa xieraq li jiġi awtorizzat ukoll it-tqegħid fis-suq taż-żrieragħ taċ-chia mingħajr preimballaġġ.
                  
               
                     (16)
                  
                  
                     Għalhekk, jenħtieġ li r-Regolament ta’ Implimentazzjoni (UE) 2017/2470 jiġi emendat skont dan.
                  
               
                     (17)
                  
                  
                     Il-miżuri previsti f’dan ir-Regolament jikkonformaw mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
                  
               ADOTTAT DAN IR-REGOLAMENT:
         
            Artikolu 1
            
               1.   L-entrata fil-lista tal-Unjoni ta’ ikel ġdid awtorizzat, kif previst fl-Artikolu 6 tar-Regolament (UE) 2015/2283, u inkluża fl-Anness tar-Regolament ta’ Implimentazzjoni (UE) 2017/2470, li tirreferi għaż-żrieragħ taċ-chia (Salvia hispanica), bħala ikel ġdid, għandu jiġi emendat kif speċifikat fl-Anness ta’ dan ir-Regolament.
            
            
               2.   L-entrata fil-lista tal-Unjoni msemmija fil-paragrafu 1 għandha tinkludi l-kundizzjonijiet tal-użu u r-rekwiżiti tat-tikkettar stabbiliti fl-Anness ta’ dan ir-Regolament.
            
         
         
            Artikolu 2
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, it-23 ta’ April 2021.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 327, 11.12.2015, p. 1.
         
            (2)  Ir-Regolament ta’ Implimentazzjoni tal-Kummissjoni (UE) 2017/2470 tal-20 ta’ Diċembru 2017 li jistabbilixxi l-lista tal-Unjoni tal-ikel ġdid skont ir-Regolament (UE) 2015/2283 tal-Parlament Ewropew u tal-Kunsill dwar ikel ġdid (ĠU L 351, 30.12.2017, p. 72).
         
            (3)  Id-Deċiżjoni tal-Kummissjoni 2009/827/KE tat-13 ta’ Ottubru 2009 li tawtorizza t-tqegħid fis-suq taż-żerriegħa taċ-Chia (Salvia hispanica) bħala ingredjent alimentari ġdid skont ir-Regolament (KE) Nru 258/97 tal-Parlament Ewropew u tal-Kunsill (ĠU L 294, 11.11.2009, p. 14).
         
            (4)  Ir-Regolament (KE) Nru 258/97 tal-Parlament Ewropew u tal-Kunsill tas-27 ta’ Jannar 1997 dwar l-ikel il-ġdid u l-ingredjenti ġodda tal-ikel (ĠU L 43, 14.2.1997, p. 1).
         
            (5)  Id-Deċiżjoni ta’ Implimentazzjoni tal-Kummissjoni 2013/50/UE tat-22 ta’ Jannar 2013 li tawtorizza estensjoni tal-użu taż-żerriegħa taċ-Chia (Salvia hispanica) bħala ingredjent tal-ikel ġdid skont ir-Regolament (KE) Nru 258/97 tal-Parlament Ewropew u tal-Kunsill (ĠU L 21, 24.1.2013, p. 34).
         
            (6)  Ittra tat-18 ta’ Settembru 2015 (https://ec.europa.eu/food/sites/food/files/safety/docs/novel-food_authorisation_2015_auth-letter_chia-seeds-2_mt.pdf).
         
            (7)  Ittra tas-17 ta’ Ottubru 2017 (https://ec.europa.eu/food/sites/food/files/safety/docs/novel-food_authorisation_2017_auth-letter_chia-seeds_mt.pdf).
         
            (8)  Ittra tat-2 ta’ Novembru 2017 (https://ec.europa.eu/food/sites/food/files/safety/docs/novel-food_authorisation_2017_auth-letter_chia-seeds-ext-steri_mt.pdf).
         
            (9)  Id-Deċiżjoni ta’ Implimentazzjoni tal-Kummissjoni (UE) 2017/2354 tal-14 ta’ Diċembru 2017 li tawtorizza l-estensjoni tal-użu taż-żrieragħ taċ-Chia (Salvia hispanica) bħala ingredjent tal-ikel ġdid skont ir-Regolament (KE) Nru 258/97 tal-Parlament Ewropew u tal-Kunsill (ĠU L 336, 16.12.2017, p. 49).
         
            (10)  Ir-Regolament ta’ Implimentazzjoni tal-Kummissjoni (UE) 2020/24 tat-13 ta’ Jannar 2020 li jawtorizza estensjoni tal-użu taż-żrieragħ taċ-chia (Salvia hispanica) bħala ikel ġdid u l-bidla tal-kundizzjonijiet tal-użu u r-rekwiżiti speċifiċi tat-tikkettar taż-żrieragħ taċ-chia (Salvia hispanica) skont ir-Regolament (UE) 2015/2283 tal-Parlament Ewropew u tal-Kunsill u li jemenda r-Regolament ta’ Implimentazzjoni tal-Kummissjoni (UE) 2017/2470 (ĠU L 8, 14.1.2020, p. 12).
         
            (11)  EFSA Journal 2019;17(4):5657.
      
      
         
            ANNESS
            L-entrata għaż-“żerriegħa taċ-chia (Salvia hispanica)” fit-Tabella 1 fl-Anness tar-Regolament ta’ Implimentazzjoni (UE) 2017/2470 hija sostitwita b’dan li ġej:
            
               
                           Ikel ġdid awtorizzat
                        
                        
                           Kundizzjonijiet li fihom jista’ jintuża l-ikel ġdid
                        
                        
                           Rekwiżiti tat-tikkettar speċifiċi oħrajn
                        
                        
                           Rekwiżiti oħrajn
                        
                     
                           “Żrieragħ taċ-chia (Salvia hispanica)
                        
                        
                           
                              Kategorija tal-ikel speċifikat
                           
                        
                        
                           
                              Livelli massimi
                           
                        
                        
                           Id-denominazzjoni tal-ikel ġdid fuq it-tikkettar tal-oġġetti tal-ikel li fihom dan l-ikel għandha tkun ‘Żrieragħ taċ-Chia (Salvia hispanica)’
                        
                        
                            
                        
                     
                           Prodotti mill-ħobż
                        
                        
                           5 % (żrieragħ taċ-chia sħaħ jew mitħuna)
                        
                     
                           Prodotti moħmija
                        
                        
                           10 % żrieragħ taċ-chia sħaħ
                        
                     
                           Ċereali tal-kolazzjon
                        
                        
                           10 % żrieragħ taċ-chia sħaħ
                        
                     
                           Ikliet sterilizzati lesti biex jittieklu magħmulin mill-ħbub taċ-ċereali, mill-ħbub psewdoċerealiċi u/jew mill-bus u mill-ħemes
                        
                        
                           5 % żrieragħ taċ-chia sħaħ
                        
                     
                           Taħlitiet tal-frott, tal-ġewż u taż-żrieragħ
                        
                        
                            
                        
                     
                           Żrieragħ taċ-Chia kif inhi
                        
                        
                            
                        
                     
                           Prodotti tal-ħelu (inklużi ċikkulata u prodotti taċ-ċikkulata), esklużi chewing gums
                        
                        
                            
                        
                     
                           Prodotti tal-ħalib (inkluż il-jogurt) u analogi
                        
                        
                            
                        
                     
                           Silġ li jittiekel
                        
                        
                            
                        
                     
                           Prodotti tal-frott u tal-ħaxix (inklużi pejsts tal-frott, compotes biċ-ċereali jew mingħajr, preparazzjonijiet tal-frott li jservu ta’ bażi jew biex jitħalltu ma’ prodotti tal-ħalib, deżerti tal-frott, frott imħallat mal-ħalib tal-ġewż tal-Indi għal kontenitur b’żewġ kompartimenti)
                        
                        
                            
                        
                     
                           Xarbiet mhux alkoħoliċi (inkluż meraq tal-frott u xorb b’taħlita ta’ frott/ħaxix)
                        
                        
                            
                        
                     
                           Pudini li ma jeħtiġux trattament bis-sħana ta’ 120 °C jew aktar fil-manifattura, fl-ipproċessar jew fil-preparazzjoni tagħhom”